後雲居行寄和禪師
作者：郭祥正
朝代：宋

paragraphs: 我所思兮，歐山之巓。
白石蒼木蔽窺而隔世兮，路通乎兜率之天。
層樓複閣，觸峙絢爛。
往即造兮，雲渤興而澶漫。
徙倚恍惚，若奪吾魄兮，聊枚睫以盤桓。
徐風生而霧散，卷綃縠于林端。
洎天清而日上兮，瀑峻飛而潺湲。
畜而爲潭，泄而爲澗。
運之以車兮，盈乎大田。
然復度石橋，登重門。
睹篆玉之榜，謁金仙之尊。
徒衆五百，厖眉皓首。
形儀靜而不雜兮，語言要而不煩。
齊興止以鐘鼓兮，善後先而靡難。
舉正眼而諦瞬兮，了無一法之可觀。
寂兮樂兮，妙復妙兮，其惟真如之禪。
我請棄冠釋带以投依兮，師則指乎未契之緣。
于是曳屣却步，循磴道而復返兮，歲眇眇而屢殘。
觸網羅以系累兮，方傷羽而戢翰。
悵昨游而欲再兮，庶已創而復完。
亂曰：疇將歸兮，卧龍之室。
依人道師，成佛而出。